**Pietrele**

Mă deplasez pe Pământ

C-o mulțime de pietre în buzunare:

Unele-s mai vii decât altele

Care-s aduse din preistorie în contemporaneitate,

Câteva n-au maniere,

O parte fac gesturi regale,

Cele mici sunt rotunde, mijlociile-s pătrate,

Iar cele mari aproape ovale;

Câteva-s pitite-n țărână,

Altele-s cu ochii în soare,

Unora li-s nuanțele multicolore,

Altora li-s de ploaie spălate;

Cele ovale au ocolit ecuatorul pe săturate,

Rotundele de la poli sunt luate,

Celor tinere totul le repugna,

Dar nu se tem de nimic,

Vârstnicele se sperie zdravăn

Și de propria umbră.

Alerg pe străzi

Ținând o duzină de pietre în palme:

Unele-s iritate încă de dimineață,

Altele-s până la asfințit calme,

Cu cele amare sunt foarte precaut,

Pe cele dulci cu nesaț le gust;

Cu fiecare în parte

Pe termen lung m-am certat,

Cu toate laolaltă

Tratate de pace durabilă am parafat.

Nu le număr,

Nu mizez pe ele,

Nu le nesocotesc –

De niciuna din pietrele

Ce-mi străjuiesc destinul

Nu mă lipsesc.

Ioan Adrian Popa, *Intimele,* editura Reîntregirea, Alba Iulia, 2017.